VEGA præsenterer

**Punket popfest med energiske FOOL**

*FOOL er et af Danmarks mest spændende navne lige nu. Deres musik er blevet beskrevet som skæv og skamløs popmusik, og den 15. februar skruer de op for lørdagsfesten i Lille VEGA.*

Sanger Adrian og producer Jabs mødte hinanden for første gang gennem en fælles ven, og et år senere begyndte de deres musikalske samarbejde. De to musikere arbejder ikke ud fra en specifik genre, men forsøger at skabe et unikt univers bestående af en cocktail af indflydelser og påvirkninger.

Med kæmpehits som ”Outkast” og ”Strapped” samt en nominering til P3 Guld Talentprisen har den dynamiske duo markeret sig som et af de mest spændende navne lige nu på den danske musikscene.

Duoen dykker med deres tekster ned i dybsindige emner, og nummeret ”Strapped” er ingen undtagelse. Singlen handler om at slukke for den virtuelle verden og opleve de ting, der sker omkring os.

De spillede sidste år på Roskilde Festivals Countdown-scene, hvor makkerparret leverede en vanvittig popfest. Soundvenue skrev begejstret om koncerten:

*”Stemningen til Fools koncert var så fuldkommen forrygende, at jeg tydeligvis var en af de eneste blandt publikum, der ikke hoppede alt, hvad remmer og fodtøj kunne holde.”*

I 2017 spillede bandet en energisk koncert for et udsolgt Ideal Bar, hvor publikum for første gang kunne høre hittet ”Strapped”. Den 15. februar står de i Lille VEGA, klar med et utal af dansable radiohits.

**Fakta om koncerten:**

FOOL (DK)

Lørdag d. 15. februar kl. 21.00

Lille VEGA, Enghavevej 40, 1674 København V

Billetpris: 190 kr. + gebyr

Billetsalget starter torsdag den 7. november kl. 10.00 via vega.dk og Ticketmaster.